Пищна двуетажна торта със златна глазура. Върху нея рози и снимка в златна рамка. Отстрани - щедро посипани 500-еврови пачки от захарно тесто.

Зрелищното сладкарско изделие не е от ромска сватба, а от рождения ден на депутата от ГЕРБ Георги Станков.

С тортата с пачките той е отпразнувал 55-ия си рожден ден на 4 май.

Тематично тя е посветена на депутатската дейност на рожденика - върху тортата стои парламентарният звънец, до нея - депутатската му карта, а отстрани - снимка от негово изказване от трибуната. Пачките изглежда логично допълват естеството на дейността на народния представител, поне според идейния създател на изделието.

Потърсен от OFFNews, народният представител си спомни, че тортата била подарък изненада от жената на негов приятел. На въпроса как свързва парламентарната си работа с пачките, той отговори: "Нали не мислите, че са истински?".

Купонът е бил в заведение в избирателния район (Хасковски) на Станков.

Депутатът Георги Станков не е особено познат в публичното пространство. Между оскъдните новини, в които името му се споменава, са посещения на два фестивала. Избран е от Хасковския избирателен район и това е първият му мандат в НС. Бил е областен координатор на ГЕРБ в Любимец и шеф на Областната дирекция по безопасност на храните в Хасково. Съпругата му е председател на общинския съвет в Любимец. Съгражданите му го знаят и с прякора Пъската, който на местния диалект означава Семката.

По професия Георги Станков е ветеринарен лекар. Член е на комисиите по отбрана и земеделие.